ระเบียบการประปานครหลวง
ระเบียบการประปานครหลวง
ฉบับที่ ๗๐
ว่าด้วย
การอนุญาตให้หน่วยงานของรัฐรื้อย้ายท่อประปา
พ.ศ. ๒๕๕๔[๑]
 

โดยที่เป็นการสมควรกำหนดหลักเกณฑ์ในการพิจารณา
การอนุญาตให้หน่วยงานของรัฐรื้อย้ายท่อประปา
ที่เป็นอุปสรรคต่อการก่อสร้างสาธารณูปการ หรือสาธารณูปโภคของหน่วยงานของรัฐให้เป็นไปด้วยความถูกต้อง
รวดเร็ว และเหมาะสมกับขนาดของท่อประปาที่ขอรื้อย้าย
และการจัดให้มีหลักประกันต่อคุณภาพของท่อประปาที่วางใหม่ทดแทน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
จึงวางระเบียบ ไว้ดังต่อไปนี้

ข้อ ๑ ระเบียบนี้เรียกว่า
ระเบียบการประปานครหลวง ฉบับที่ ๗๐ ว่าด้วย
การอนุญาตให้หน่วยงานของรัฐรื้อย้ายท่อประปา พ.ศ. ๒๕๕๔

ข้อ ๒ ระเบียบนี้ให้ใช้บังคับ
ตั้งแต่วันที่ ๕ ตุลาคม ๒๕๕๔ เป็นต้นไป

ข้อ ๓ ให้รองผู้ว่าการ
(วิศวกรรมและก่อสร้าง) เป็นผู้รักษาการตามระเบียบนี้ และให้มีอำนาจกำหนดหลักเกณฑ์และวิธีปฏิบัติ
เพื่อดำเนินการตามระเบียบนี้

ข้อ ๔ ในหมวดนี้
หน่วยงานของรัฐ หมายความว่า
ส่วนราชการหรือหน่วยงานที่อยู่ในกำกับดูแลของรัฐ ทุกระดับทั้งในราชการส่วนกลาง
ราชการส่วนภูมิภาค ราชการส่วนท้องถิ่น และรัฐวิสาหกิจ
ผู้รับสัมปทาน หมายความว่า
ผู้ได้รับสิทธิ หรือผู้ได้รับอนุญาตสัมปทานหรือสัญญา
เพื่อประกอบกิจการก่อสร้างสาธารณูปโภคของหน่วยงานรัฐ
ผู้รับจ้าง หมายความว่า
ผู้รับจ้างงานก่อสร้างสาธารณูปโภคของหน่วยงานรัฐ
คณะกรรมการ หมายความว่า
คณะกรรมการที่ผู้ว่าการแต่งตั้งให้มีอำนาจหน้าที่ตรวจรับงานรื้อย้ายท่อประปาคืนจากผู้ขออนุญาต

ข้อ ๕ ผู้ขออนุญาตรื้อย้ายท่อประปาจะต้องยื่นคำร้องต่อสำนักงานประปาสาขาพื้นที่ที่ขอรื้อย้ายท่อประปา
ตามเงื่อนไขการขออนุญาตรื้อย้ายท่อประปา
และแบบหนังสือขออนุญาตรื้อย้ายท่อประปาที่แนบท้ายระเบียบฉบับนี้

ข้อ ๖ การรื้อย้ายท่อจ่ายน้ำให้สำนักงานประปาสาขาเจ้าของพื้นที่
เป็นผู้ตรวจสอบแบบหรือออกแบบการรื้อย้ายท่อประปาและวางใหม่ทดแทน
อนุมัติแบบแปลนรื้อย้ายท่อประปา พิจารณาอนุญาต และแจ้งค่าใช้จ่าย
ค่าออกแบบและค่าควบคุมงาน และคิดค่าใช้จ่ายตามเงื่อนไขที่การประปานครหลวงกำหนด
ควบคุมงานและตรวจรับงาน

ข้อ ๗ การรื้อย้ายท่อประธาน
หรือการรื้อย้ายที่มีทั้งท่อจ่ายน้ำและท่อประธาน ให้ฝ่ายสำรวจและออกแบบ
เป็นผู้ตรวจสอบแบบ
หรือออกแบบรื้อย้ายท่อประปาและวางใหม่ทดแทนอนุมัติแบบแปลนรื้อย้ายท่อประปา
และคิดค่าใช้จ่ายตามเงื่อนไขที่การประปานครหลวงกำหนด โดยมีฝ่ายบริหารโครงการ
ฝ่ายควบคุมระบบส่งและจ่ายน้ำ
และสำนักงานประปาสาขาเจ้าของพื้นที่ร่วมพิจารณากลั่นกรองก่อนเสนอให้ รองผู้ว่าการ
(วิศวกรรมและก่อสร้าง) เป็นผู้พิจารณาอนุญาต และแจ้งค่าใช้จ่าย ค่าออกแบบ
และค่าควบคุมงาน และให้ฝ่ายควบคุมการก่อสร้างระบบจ่ายน้ำเป็นผู้ควบคุมงานและประสานงานก่อสร้าง

ข้อ ๘ ให้มีคณะกรรมการตรวจรับงาน
มีหน้าที่รับมอบงานรื้อย้ายท่อประปาคืนจากผู้ขออนุญาตประกอบด้วย
ผู้จัดการสำนักงานประปาสาขาพื้นที่ที่รื้อย้ายท่อประปา เป็นประธานกรรมการ
ผู้แทนฝ่ายสำรวจและออกแบบหรือผู้แทนกองบำรุงรักษาสำนักงานประปาสาขาพื้นที่ที่รื้อย้ายท่อประปา
ผู้แทนหน่วยงานของรัฐที่ขออนุญาตรื้อย้ายท่อประปา เป็นกรรมการ
และให้ผู้ควบคุมการก่อสร้าง เป็นกรรมการและเลขานุการ

ข้อ ๙ ให้สำนักงานประปาสาขาเจ้าของพื้นที่ที่รื้อย้ายท่อประปา
เป็นผู้รับเงินค่าออกแบบค่าตรวจสอบแบบ ค่าประสานงานและควบคุมงาน
และแจ้งให้หน่วยงานที่เกี่ยวข้องทราบก่อนการรื้อย้าย

ข้อ ๑๐ ก่อนดำเนินการรื้อย้ายให้ผู้รับจ้างหรือผู้รับสัมปทานของหน่วยงานของรัฐที่ขออนุญาต
ต้องมาทำสัญญาในการรื้อย้ายท่อประปาและวางหลักประกันในการทำงานกับการประปานครหลวงตามเงื่อนไขและแบบสัญญาที่แนบท้ายระเบียบฉบับนี้

ข้อ ๑๑ ให้ผู้ควบคุมการก่อสร้างส่งมอบรายการบัญชีทรัพย์สินใหม่และบัญชีทรัพย์สินเดิมที่ยกเลิก
ให้กองบัญชีทรัพย์สิน ฝ่ายบัญชี และสำนักงานประปาสาขาเจ้าของพื้นที่
หลังจากตรวจรับมอบงานครั้งสุดท้าย

ทั้งนี้ ให้ยกเลิกคำสั่งการประปานครหลวงที่ ๑๖๗/๒๕๓๙ สั่ง ณ วันที่
๒๖ มีนาคม ๒๕๓๙ และคำสั่งใดที่ขัดแย้งกับระเบียบฉบับนี้


ประกาศ
ณ วันที่ ๕ ตุลาคม พ.ศ. ๒๕๕๔
เจริญ ภัสระ
ผู้ว่าการการประปานครหลวง
[เอกสารแนบท้าย]

๑. เงื่อนไขการขออนุญาตรื้อย้ายท่อประปา
๒. สัญญาอนุญาตให้รื้อย้ายท่อประปา
เลขที่.....................
๓. หลักการกำหนด ชนิด ของสำนักงานสนาม สำหรับงานรื้อย้ายท่อประปา
(เอกสารแนบท้ายเงื่อนไข)

(ดูข้อมูลจากภาพกฎหมาย)










ปริยานุช/ผู้จัดทำ
๒๖ มิถุนายน
๒๕๕๕

ชาญ/ผู้ตรวจ
๒๙ มิถุนายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๖๕ ง/หน้า ๓/๒๑ มิถุนายน ๒๕๕๕